F.v. Kolbrún Baldursdóttir , formaður Barnaheilla – Save the Children á Íslandi , Guðni Th. Jóhannesson , forseti Íslands , Erna Reynisdóttir , framkvæmdastjóri Barnaheilla og Margrét Júlía Rafnsdóttir , verkefnastjóri Vináttu hjá Barnaheillum . Ljósm. Linda Hrönn Þórisdóttir Námstefna um Vináttu – forvarnaverkefni Barnaheilla gegn einelti , sem haldin var í gær , gekk í alla staði mjög vel . Um 150 þátttakendur hlýddu á áhugaverð erindi og kynningar og tóku þátt í umræðum . Guðni Th. Jóhannesson , forseti Íslands , flutti ávarp en hann er verndari Vináttu . „ Við erum á réttri leið en erum enn ekki komin á leiðarenda , “ sagði forsetinn meðal annars auk þess sem hann taldi mikilvægt að veita þeim sem yrðu fyrir einelti von . Þá varaði hann við nýjum ógnum sem falist gætu í stafrænu einelti í netheimum . Formaður Barnaheilla – Save the Children á Íslandi , Kolbrún Baldursdóttir , setti námstefnuna . Hún sagði meðal annars frá sögu samtakanna en þau verða 100 ára á næsta ári . Aðalfyrirlesari á námstefnunni var dr. Dorte Marie Søndergaard prófessor í félagssálfræði við háskólann í Árósum . Hún fjallaði um rannsóknir sínar á einelti og eðli þess en niðurstöður þeirra sýna að einelti er félags - , samskipta - og menningarlegt fyrirbæri eða mein en ekki einstaklingsbundið . Þess vegna þarf forvarnastarf í skólum að byggjast á aðferðum þar sem lögð er áhersla á að styrkja samskiptahæfni og félags - og tilfinningaþroska barna og að hafa áhrif á menningu og skólabrag í stað þess að einblína á einstaklinga sem gerendur og þolendur . Þá greindu þær Christina Stær Mygind frá Mary fonden og Lene Lykkegaard frá Red barnet – Save the Children í Danmörku frá reynslu og þróun Vináttu í Danmörku þar sem efnið er þróað . Þar kallast það Fri for mobberi . En dönsku samtökin og Mary fonden eru samstarfsaðilar Barnaheilla – Save the Children á Íslandi í Vináttuverkefninu . Margrét Júlía Rafnsdóttir , verkefnastjóri Vináttu hjá Barnaheillum sagði frá þróun og útbreiðslu efnisins hér á landi sem gengið hefur afar vel . Ríflega 100 leikskólar eða um 40% nota efnið og það er almenn ánægja með það . Þá kynnti Katrín Johnson verkefnastjóri hjá Menntavísindastofnun HÍ niðurstöður rannsókna á Vináttu í sex leikskólum þar sem efnið var tilraunakennt veturinn 2014 – 2015 . Þar kom meðal annars fram að börn sem unnu með efnið lærðu að leika sér betur saman og voru færari í að takast á við stríðni . Kennarar úr fjórum skólum greindu frá reynslu af Vináttu og sýndu fjölbreytt dæmi um hvernig verkefnið er samþætt skólastarfinu . Þetta voru þær Kristín Gísladóttir frá leikskólanum Uglukletti í Borgarnesi , Bergljót Jóhannsdóttir , leikskólanum Jörva í Reykjavík , Guðmundína Kolbeinsdóttir og Þórunn A. Ólafsdóttir , Smáraskóla í Kópavogi og Hrund Malín Þorgeirsdóttir frá Grunnskóla Borgarfjarðar Hvanneyri . Guðjón Davíð Karlsson leikari , sem margir þekkja undir nafninu Gói , sagði áhrifaríka sögu um eigin reynslu af einelti . Þessum frábæra degi lauk svo með því að Jón Jónsson tónlistarmaður og stjórnarmaður í Barnaheillum flutti nokkur lög .